
[bookmark: TextBodyBegin]Európsky parlament,
–	so zreteľom na Dohovor OSN o morskom práve z roku 1982,
–	so zreteľom na dohodu OSN o populáciách rýb z roku 1995,
–	so zreteľom na Dohodu Organizácie OSN pre výživu a poľnohospodárstvo (FAO) o podporovaní dodržiavania medzinárodných ochranných a riadiacich opatrení rybárskymi plavidlami na šírom mori z roku 1995,
–	so zreteľom na Kódex správania pre zodpovedný rybolov Organizácie OSN pre výživu a poľnohospodárstvo z roku 1995,
–	so zreteľom na medzinárodný akčný plán Organizácie OSN pre výživu a poľnohospodárstvo na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstraňovanie z roku 2001,
–	so zreteľom na Dohovor Medzinárodnej organizácie práce (MOP) č. 188 o práci v odvetví rybolovu zo 14. júna 2007,
–	so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[footnoteRef:1] (nariadenie o NNN rybolove), [1:  	Ú. v. EÚ L 286, 29.10.2008, s. 1.] 

–	so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006[footnoteRef:2] (nariadenie o kontrole rybárstva), [2:  	Ú. v. EÚ L 343, 22.12.2009, s. 1.] 

–	so zreteľom na Dohodu Organizácie OSN pre výživu a poľnohospodárstvo o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie z roku 2009,
–	so zreteľom na Dohodu z Kapského Mesta z roku 2012 o vykonávaní ustanovení protokolu z Torremolinosu z roku 1993 týkajúceho sa Medzinárodného dohovoru o bezpečnosti rybárskych plavidiel z Torremolinosu z roku 1977,
–	so zreteľom na dobrovoľné usmernenia Organizácie OSN pre výživu a poľnohospodárstvo k vykonávaniu povinností vlajkového štátu z roku 2014,
–	so zreteľom na nariadenie Rady (EÚ) 2020/1998 zo 7. decembra 2020 o reštriktívnych opatreniach proti závažnému porušovaniu a zneužívaniu ľudských práv[footnoteRef:3],  [3:  	Ú. v. EÚ L 410 I, 7.12.2020, s. 1.] 

–	so zreteľom na správu koalície EÚ pre NNN rybolov z decembra 2021 s názvom Vysledovateľnosť morských potravín: zosúladenie systémov dokumentácie úlovkov regionálnych rybárskych organizácií s cieľom bojovať proti NNN rybolovu,
–	so zreteľom na štúdiu Komisie z roku 2022 s názvom Štúdia o legislatívnych rámcoch a systémoch presadzovania práva členských štátov, pokiaľ ide o povinnosti a sankcie voči štátnym príslušníkom za porušenie pravidiel vyplývajúcich z nariadenia o NNN rybolove,
–	so zreteľom na osobitnú správu Európskeho dvora audítorov č. 20/2022 z 26. septembra 2022 s názvom Opatrenia EÚ na boj proti nezákonnému rybolovu – Kontrolné systémy existujú, ale sú oslabené nerovnomernými kontrolami a sankciami zo strany členských štátov, ktorá sa týka politiky EÚ v boji proti nezákonnému, nenahlásenému a neregulovanému rybolovu (NNN rybolovu),
–	so zreteľom na správu Organizácie OSN pre výživu a poľnohospodárstvo z roku 2022 s názvom Stav svetového rybolovu a akvakultúry za rok 2022: smerom k modrej transformácii,
–	so zreteľom na záväzok Aliancie pre NNN rybolov s cieľom stimulovať ambície a opatrenia na boj proti nezákonnému, nenahlásenému a neregulovanému rybolovu, na ktorom sa dohodlo 28. júna 2022, 
–	so zreteľom na Dohodu Svetovej obchodnej organizácie (WTO) o rybolovných dotáciách z roku 2022, ktorou sa zakazujú škodlivé rybolovné dotácie,
–	so zreteľom na usmernenie Organizácie OSN pre výživu a poľnohospodárstvo z roku 2023 s názvom Posilnenie vysledovateľnosti medzi koncovými bodmi – kritické udalosti sledovania a kľúčové dátové prvky v hodnotových reťazcoch rybolovu a akvakultúry,
–	so zreteľom na technické usmernenie Organizácie OSN pre výživu a poľnohospodárstvo z roku 2023 s názvom Vykonávanie medzinárodného akčného plánu na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstraňovanie – 1, metodiky a ukazovatele pre odhad rozsahu a vplyvu nezákonného, nenahláseného a neregulovaného rybolovu: 1.1 zásady a prístupy,
–	so zreteľom na spoločné odporúčanie Poradnej rady pre trhy a Poradnej rady pre diaľkové flotily z 21. apríla 2023 o potrebe harmonizovaných kontrol dovozu medzi členskými štátmi s cieľom zabrániť vstupu produktov nezákonného, nenahláseného a neregulovaného rybolovu na trh Európskej únie,
–	so zreteľom na pozíciu Európskeho parlamentu k zákazu výrobkov vyrobených s využitím nútenej práce na trhu Únie (COM(2022)0453),
–	so zreteľom na svoje uznesenie zo 17. októbra 2023 o dôsledkoch čínskych rybolovných činností na rybárstvo EÚ a o ďalšom postupe[footnoteRef:4], [4:  	Prijaté texty, P9_TA(2023)0366.] 

–	so zreteľom na ciele udržateľného rozvoja OSN, najmä cieľ udržateľného rozvoja č. 14 – Život pod vodou: Zachovať a udržateľne využívať oceány, moria a morské zdroje v záujme udržateľného rozvoja,
–	so zreteľom na článok 54 rokovacieho poriadku,
–	so zreteľom na správu Výboru pre rybárstvo (A9-0433/2023),
A.	keďže EÚ ako významný svetový aktér v oblasti rybného hospodárstva s rybárskou flotilou približne 73 000 plavidiel a ako najväčší dovozca produktov rybolovu na svete (čo predstavuje 34 % celkového svetového obchodu z hľadiska hodnoty, pričom takmer 70 % produktov rybolovu skonzumovaných v EÚ sa dováža) preto zohráva ústrednú úlohu v boji proti NNN rybolovu na celom svete;
B.	keďže odvetvie rybolovu v EÚ priamo zamestnáva 124 000 rybárov a každoročne prináša príjmy vo výške 6,3 miliardy EUR;
C.	keďže je ťažké odhadnúť rozsah NNN rybolovu a jeho hospodársku hodnotu; keďže v štúdiách sa zistilo, že celkové množstvo nenahlásených úlovkov v roku 2016 predstavovalo približne 28 miliónov ton s odhadovanou hodnotou 41 miliárd USD; keďže na začiatku 21. storočia predstavovali nezákonné úlovky podľa odhadov 10 až 26 miliónov ton rýb s odhadovanou hodnotou 10 – 23 miliárd USD; keďže v EÚ predstavujú každoročne dovezené produkty pochádzajúce z NNN rybolovu približne 500 000 ton v hodnote 1,1 miliardy EUR[footnoteRef:5];  [5:  	Briefing – Illegal, unreported and unregulated (IUU) fishing, Európsky parlament, generálne riaditeľstvo pre parlamentné výskumné služby, 14. októbra 2022, https://www.europarl.europa.eu/RegData/etudes/BRIE/2017/614598/EPRS_BRI(2017)614598_EN.pdf; Temple, Andrew J. et al., „Illegal, unregulated and unreported fishing impacts: A systematic review of evidence and proposed future agenda“, Marine Policy, zväzok 139, 2022, https://www.sciencedirect.com/science/article/pii/S0308597X2200080X; Osobitná správa Európskeho dvora audítorov č. 20/2022.] 

D.	keďže praktiky NNN rybolovu majú významný vplyv na potravinovú bezpečnosť a pracovné príležitosti pre pobrežné komunity a predstavujú tiež veľkú hrozbu pre morské ekosystémy a populácie rýb, čo vážne ohrozuje živobytie rybárov a pobrežných komunít v Európskej únii a tretích krajinách a vytvára nespravodlivú hospodársku súťaž na trhu s produktmi rybolovu;
E.	keďže EÚ je odhodlaná dosiahnuť cieľ udržateľného rozvoja č. 14.4 a skoncovať s NNN rybolovom do roku 2020 a v čo najväčšej možnej miere odstrániť dovoz produktov pochádzajúcich z NNN rybolovu, ktoré stále vstupujú na trh EÚ;
F.	keďže flotila EÚ vo vzdialených vodách čelí konkurencii istých zahraničných flotíl, ktoré boli obvinené z vykonávania NNN rybolovu vrátane nútenej práce, pracovného vykorisťovania a obchodovania s ľuďmi, čím narúšajú živobytie a ľudské práva rybárov na celom svete, ako aj udržateľnosť populácií rýb, a z predaja lacných produktov rybolovu na trhu EÚ, čím sa kvalitné produkty EÚ stávajú nekonkurencieschopnými; keďže opatrenia EÚ proti NNN rybolovu pomáhajú zabezpečiť rovnaké podmienky pre prevádzkovateľov z EÚ a z krajín mimo EÚ;
G.	keďže EÚ má účinný rámec právnych predpisov v oblasti rybárstva vrátane opatrení na zlepšenie kapacít na monitorovanie, inšpekciu, kontrolu a dohľad, ktoré sa používajú v boji proti NNN rybolovu;
H.	keďže podľa osobitnej správy Európskeho dvora audítorov o opatreniach EÚ na boj proti NNN rybolovu nariadenie o NNN rybolove zlepšilo vysledovateľnosť a posilnilo kontrolu dovozu, osvedčilo sa ako užitočné a viedlo k pozitívnym reformám vo väčšine dotknutých krajín, no keďže sa v správe dospelo k záveru, že systémy kontroly oslabujú nerovnomerné kontroly a sankcie zo strany členských štátov; 
I.	keďže digitalizácia certifikátov o úlovku NNN využitím informačného systému CATCH obmedzí príležitosti na podvodný dovoz; keďže systém osvedčovania úlovkov EÚ je navyše najkomplexnejší, a to v porovnaní so systémami USA a Japonska, ktoré sú v poradí druhým a tretím najväčším dovozcom na svete; 
J.	keďže v článku 12 nariadenia o NNN rybolove sa zakazuje dovoz produktov pochádzajúcich z NNN rybolovu a tretie krajiny môžu byť označené za nespolupracujúce krajiny v súlade s ustanoveniami článkov 31 – 36 tohto nariadenia; keďže EÚ uplatňuje v prípade NNN rybolovu politiku nulovej tolerancie, ktorá sa vzťahuje na všetky aspekty rybolovu bez ohľadu na to, či sa vykonáva v EÚ alebo mimo nej;
K.	keďže päť tretích krajín má v súčasnosti červenú kartu a osem má žltú kartu; keďže však voči jednému hlavnému producentovi morských plodov, Čínskej ľudovej republike, nikdy nebol uplatnený postup podľa nariadenia o NNN rybolove napriek značným dôkazom o jeho významnom a stále intenzívnejšom zapojení do NNN rybolovu a keďže jeho neregulované a nejasné rybolovné operácie predstavujú vážnu hrozbu pre zachovanie globálnych rybolovných zdrojov a dodávateľských reťazcov;
L.	keďže Európsky námorný a rybársky fond poskytoval podporu činnostiam v oblasti monitorovania, kontroly a presadzovania práva, na čo mal vyhradený celkový rozpočet vo výške 580 miliónov EUR;
M.	keďže Európsky námorný, rybolovný a akvakultúrny fond (ENRAF) poskytuje významnú podporu na činnosti monitorovania, kontroly a presadzovania práva s osobitným cieľom „podporovať účinnú kontrolu a presadzovanie práva v oblasti rybárstva vrátane boja proti NNN rybolovu“ v rámci priority 1 – Podpora udržateľného rybárstva a obnova a ochrana vodných biologických zdrojov;
N.	keďže produkty pochádzajúce z NNN rybolovu predstavujú riziko pre potravinovú bezpečnosť občanov Európskej únie tým, že ohrozujú prístup k bezpečným, cenovo dostupným, kvalitným a vysledovateľným potravinám pre všetkých;
O.	keďže uznáva, že NNN rybolov neúmerne postihuje zraniteľné a marginalizované komunity v EÚ aj v tretích krajinách;
P.	keďže EÚ sa v marci 2023 pripojila k Aliancii pre NNN rybolov; 
1.	opätovne potvrdzuje, že je potrebné, aby EÚ a jej členské štáty aj naďalej pristupovali k NNN rybolovu s nulovou toleranciou a tento prístup uplatňovali rovnako na všetky krajiny bez ohľadu na ich veľkosť a aby podporovali hospodársky, environmentálne a sociálne udržateľný rybolov s cieľom bojovať proti nadmernému rybolovu, ničeniu morských ekosystémov a nespravodlivej hospodárskej súťaži v odvetví rybárstva EÚ a zároveň zaistiť potravinovú bezpečnosť a chrániť verejné zdravie; 
2.	konštatuje, že odvetvie rybolovu zohráva kľúčovú úlohu pri zaisťovaní globálnej potravinovej a výživovej bezpečnosti a zabezpečovaní živobytia pre ľudí žijúcich v pobrežných oblastiach; zdôrazňuje, že Únia prikladá veľký význam udržateľnému rozvoju celosvetového rybárstva a odstráneniu nútenej práce, obchodovania s ľuďmi a iných foriem porušovania predpisov, a to aj v odvetví rybolovu; uznáva odhodlanie a dodržiavanie predpisov, ktoré preukazujú mnohí rybári EÚ, pokiaľ ide o zabezpečenie udržateľného riadenia rybolovných zdrojov;
3.	uznáva, že boj proti NNN rybolovu si vyžaduje holistický prístup zameraný na príčiny NNN rybolovu, ako je chudoba, nedostatok hospodárskych alternatív a slabá správa vecí verejných v niektorých regiónoch; nabáda Komisiu, aby sa zapojila do programov budovania kapacít a medzinárodnej spolupráce s cieľom pomôcť riešiť tieto základné otázky a podporovať udržateľné rybolovné postupy;
4.	naliehavo vyzýva Komisiu, aby spolupracovala najmä s tretími krajinami, ktoré sú významnými vývozcami produktov rybolovu do EÚ, s cieľom zabezpečiť, aby vykonávali opatrenia na predchádzanie NNN rybolovu vrátane pracovnoprávnych a environmentálnych predpisov; nabáda Komisiu, aby zvážila sankcie alebo iné obchodné opatrenia, ak tretie krajiny nedodržiavajú medzinárodné normy;
5.	vyzýva Komisiu, aby poskytla technickú pomoc a podporovala budovanie kapacít s využitím všetkých možných kanálov v rámci spoločnej rybárskej politiky v súlade s cieľmi EÚ v oblasti medzinárodnej správy oceánov a motivovala a podporovala pobrežné štáty, s ktorými Únia vedie dialóg o zintenzívnení boja proti NNN rybolovu a sprísnení požiadaviek udržateľnosti a transparentnosti, pokiaľ ide o podmienky prístupu do ich výhradných hospodárskych zón;
6.	víta iniciatívu Komisie zverejniť 10. mája 2023 webové sídlo, ktoré bude obsahovať údaje o oprávneniach na rybolov udelených plavidlám EÚ loviacim mimo vôd EÚ a plavidlám z krajín mimo EÚ loviacim vo vodách EÚ; naliehavo vyzýva orgány tretích krajín zodpovedné za rybolov a regionálne organizácie pre riadenie rybárstva (RFMO), aby prijali podobné opatrenia;
7.	víta, že v novom nariadení o kontrole rybárstva sa vyžaduje, aby sa na produktoch rybolovu dovážaných do EÚ a ulovených na mori uvádzalo číslo IMO rybárskeho plavidla alebo iný jedinečný identifikátor plavidla, ak sa neuplatňuje číslo IMO; 
8.	víta záväzok Aliancie pre NNN rybolov s cieľom stimulovať ambície a opatrenia na boj proti nezákonnému, nenahlásenému a neregulovanému rybolovu, na ktorom sa dohodlo 28. júna 2022, víta, že Európska únia sa nedávno pripojila k Aliancii proti NNN rybolovu; naliehavo vyzýva členov aliancie, aby koordinovali svoje vnútroštátne systémy boja proti NNN rybolovu, a najmä aby preskúmali možnosť spoločného vydávania žltých a červených kariet alebo používania iných podobných nástrojov;
9.	zdôrazňuje potrebu vykonať dôsledný vedecký výskum a zber údajov s cieľom lepšie pochopiť konkrétne vplyvy NNN rybolovu na potravinovú bezpečnosť, miestne hospodárstva a životné prostredie; vyzýva Komisiu, aby na takýto výskum vyčlenila finančné prostriedky a zdroje a aby pravidelne aktualizovala svoje posúdenia s cieľom poskytnúť základ pre tvorbu politík založenú na dôkazoch;
10.	zdôrazňuje, že nariadenie EÚ o NNN rybolove sa musí vykonávať harmonizovaným prístupom, ktorým sa zabezpečí rovnaká úroveň vykonávania vo všetkých členských štátoch, čím by sa zvýšila účinnosť nariadenia pri používaní a zabránilo by sa akýmkoľvek potenciálnym medzerám;
11.	žiada, aby Komisia zabezpečila, aby usmernenia EÚ k vykonávaniu nariadenia EÚ o NNN rybolove poskytovali usmernenie k tomu, ako zlepšiť vykonávanie nariadenia EÚ o NNN rybolove v členských štátoch, ktoré nedodržiavajú požiadavky nariadenia, a ako najlepšie overiť informácie uvedené v dvojročných správach;
12.	zdôrazňuje, že je dôležité zaviesť viac kontrol dovozu s cieľom chrániť verejné zdravie a konkurencieschopnosť odvetvia rybolovu EÚ tým, že sa vykonajú prísne a včasné opatrenia a sankcie; 
13.	poukazuje na to, že členské štáty musia vyčleniť dostatočné kapacity a zdroje na zabezpečenie účinného vykonávania kontrol dovozu;
14.	nabáda vnútroštátne orgány, aby zabezpečili primerané vykonávanie nariadenia o NNN rybolove, a poskytli tak príklad osvedčeného postupu pre ostatné členské štáty, prispeli k zavedeniu primeraného systému vysledovateľnosti a zabezpečili zodpovedné rybolovné postupy, čím sa zlepší bezpečnosť na mori a pracovné podmienky na rybárskych plavidlách, a zlepšili presné nahlasovanie úlovkov;
15.	zdôrazňuje, že Komisia musí poskytovať primeranú podporu vnútroštátnym orgánom zodpovedným za kontrolu dovozu produktov rybolovu, a poznamenáva, že táto podpora môže v príslušnom prípade zahŕňať vypracovanie zoznamu riadiacich a ochranných opatrení uplatňovaných v krajinách mimo EÚ a poskytovanie podrobných informácií o nedostatkoch zistených v súvislosti s vykonávaním nariadenia EÚ o NNN rybolove vo vzťahu ku krajinám mimo EÚ;
16.	zdôrazňuje, že Komisia musí spolu s Európskou agentúrou pre kontrolu rybárstva a v úzkej koordinácii s členskými štátmi poskytovať vnútroštátnym orgánom ďalšiu podporu, pokiaľ ide o to, ako čo najlepšie vykonávať nariadenie o NNN rybolove, pričom táto podpora môže mať podobu usmernení, výmeny osvedčených postupov, odbornej prípravy a podobne, čo tiež vnútroštátnym odvetviam rybárstva umožní znovu nadobudnúť konkurencieschopnosť;
17.	vyzýva členské štáty, aby fond ENRAF využívali s cieľom zabezpečiť, aby poskytoval potrebnú cielenú podporu maloobjemovým a tradičným rybárom, ktorí často čelia osobitným výzvam pri dodržiavaní nariadenia o NNN rybolove; zdôrazňuje, že títo rybári zohrávajú kľúčovú úlohu, pokiaľ ide o miestnu potravinovú bezpečnosť, a mali by dostať pomoc, ktorú potrebujú;
18.	naliehavo vyzýva Komisiu, aby preskúmala možnosti podpory zasiahnutých komunít v členských štátoch; uznáva, že prechod na udržateľné rybolovné postupy môže viesť k narušeniu hospodárstva a strate pracovných miest, a preto vyzýva na prijatie opatrení na ochranu živobytia osôb závislých od odvetvia rybolovu, ako je odborná príprava a finančná podpora prechodu;
19.	zdôrazňuje, že je povinnosťou Komisie, aby zabezpečila konzistentné uplatňovanie a vykonávanie postupov kontroly dovozu v celej EÚ vrátane kontrol osvedčení o úlovku, prístupu založeného na riziku, overovaní a začatia postupov v prípade nesplnenia povinnosti;
20.	v súlade s nedávnou dohodou o revízii nariadenia o kontrole rybárstva nabáda na zavedenie opatrení diaľkového elektronického monitorovania vo vodách krajín mimo EÚ s cieľom bojovať proti NNN rybolovu;
21.	očakáva, že Komisia bude podporovať inovácie a výskum s cieľom vyvinúť nástroje monitorovania, sledovania a geolokalizácie plavidiel na šírom mori podporou vykonávania medzinárodných iniciatív zameraných na koordináciu dátových systémov a poskytovanie úplných, presných údajov a transparentných informácií o polohe, pôvode a činnosti rybárskych plavidiel;
22.	pripomína Komisii, že treba harmonizovať kontroly dovozu vo všetkých členských štátoch, aby sa zabránilo vstupu produktov NNN rybolovu na trh EÚ, a dôrazne jej odporúča, aby v tejto súvislosti podnikla ďalšie kroky; zdôrazňuje, že Európska únia musí zlepšiť kontrolu a presadzovanie práva s cieľom bojovať proti nútenej práci v odvetví rybolovu aj spracovania dovážaných produktov; 
23.	uznáva, že Dohoda IMO z Kapského Mesta z roku 2012, Dohoda FAO o opatreniach prístavných štátov z roku 2009, protokol MOP k Dohovoru o nútenej alebo povinnej práci z roku 1930 (č. 29) a Dohovor MOP o práci v odvetví rybolovu (č. 188) sú dôležitými nástrojmi na zabezpečenie dôstojných pracovných podmienok a pomoc pri predchádzaní neprijateľným formám práce pre všetkých rybárov, najmä nútenej práci, obchodovaniu s ľuďmi a iným porušeniam, a na boj proti NNN rybolovu; vyzýva členské štáty, aby podpísali a ratifikovali tieto dohovory alebo k nim pristúpili;
24.	vyzýva Komisiu, aby zvyšovala informovanosť o ochrane ľudských práv v odvetví rybolovu; zdôrazňuje, že v odvetví rybárstva v konkrétnych geografických oblastiach existuje vyššie riziko nútenej práce nariadenej štátnymi orgánmi; trvá na tom, že ak sa zistí, že došlo k nútenej práci, vstup produktov vyrobených nútenou prácou na trh EÚ by sa mal zakázať;
25.	žiada Komisiu, aby prijala opatrenia na zastavenie používania lacných vlajok; požaduje jednoduchý prístup k informáciám o skutočnom vlastníctve rybárskych plavidiel plávajúcich pod všetkými vlajkami; vyzýva Komisiu, aby zlepšila svoj systém identifikácie plavidiel zapojených do NNN rybolovu, ako sa stanovuje vo vykonávacom nariadení (EÚ) 2022/1184, aby bolo možné identifikovať krajinu pôvodu plavidla, aj keď je jeho vlajkový štát neistý, a aby sa zahrnuli aj plavidlá, na ktorých sa zistilo porušovanie ľudských práv;
26.	víta, že revidované nariadenie o kontrole rybárstva konkrétnymi ustanoveniami zakazuje prevádzkovateľom z Únie vrátane konečných užívateľov výhod vlastniť, prevádzkovať alebo spravovať plavidlá registrované pod vlajkou krajín, ktorým bola vydaná červená karta za nespoluprácu v boji proti NNN rybolovu;
27.	naliehavo vyzýva členské štáty, aby vytvorili a udržiavali komplexné databázy, v ktorých sa zhromažďujú a zaznamenávajú informácie o konečných užívateľoch výhod registrovaných plavidiel;
28.	nabáda členské štáty, aby spolupracovali s príslušnými orgánmi s cieľom zabezpečiť presnosť zhromaždených údajov o skutočnom vlastníctve plavidiel s cieľom uľahčiť tvorbu politiky a presadzovanie revidovaného nariadenia o kontrole rybárstva;
29.	nabáda Komisiu, aby urýchlene pracovala na zabezpečení plnej prevádzkyschopnosti informačného systému CATCH a na tom, aby vnútroštátne orgány členských štátov boli plne oboznámené s jeho používaním do dvoch rokov od dátumu začatia uplatňovania článku 4 revidovaného nariadenia o kontrole rybárstva;
30.	žiada Komisiu, aby zaistila dostatočné ľudské zdroje s cieľom zabezpečiť rýchlejšie a účinnejšie uvádzanie uvedeného informačného systému do prevádzky v členských štátoch;
31.	rozhodne víta zavedenie nového informačného systému CATCH na základe revidovaného nariadenia o kontrole rybárstva;
32.	nabáda na rýchle začlenenie komplexnejších kritérií rizika a krížových kontrol údajov do ďalších iterácií informačného systému CATCH, ako odporúča Poradná rada pre diaľkové flotily; domnieva sa, že v záujme zabezpečenia čo najlepšieho výsledku musí Komisia zaručiť, aby sa v systéme CATCH posudzovalo riziko aspoň tak dôkladne ako v členských štátoch, ktoré už majú zavedený elektronický systém na kontrolu osvedčení o úlovku; domnieva sa, že v medziobdobí musí Komisia zabezpečiť interoperabilitu medzi systémom CATCH a vnútroštátnymi informačnými systémami bez zvýšenia záťaže hospodárskych subjektov;
33.	naliehavo vyzýva Komisiu, aby na svojom Generálnom riaditeľstve pre námorné záležitosti a rybárstvo zvýšila počet zamestnancov pracujúcich v oblasti správy oceánov a NNN rybolovu;
34.	nabáda členské štáty, aby zabezpečili zavedenie potrebných postupov v rámci prípravy na formálne prijatie informačného systému CATCH a aby zaistili, že tento systém bude čo najskôr pripravený na používanie;
35.	naliehavo vyzýva členské štáty, aby posilnili kontrolné systémy na zabránenie dovozu nezákonných produktov rybolovu, a aby prijali potrebné opatrenia; víta úplnú vysledovateľnosť čerstvých, mrazených a spracovaných produktov rybolovu, ako sa dohodlo v novom nariadení o kontrole rybárstva, čo by mohlo prispieť k zvýšeniu bezpečnosti potravín v EÚ a pomôcť presadiť, aby tretie krajiny zvýšili vysledovateľnosť s cieľom umožniť svojim produktom rybolovu vstup na trh Únie;
36.	zdôrazňuje význam lepšej vysledovateľnosti všetkých potravinových produktov rybolovu a akvakultúry v záujme toho, aby spotrebitelia mohli prijímať informované rozhodnutia pri nákupe týchto produktov; domnieva sa, že by sa malo zvážiť konkrétnejšie a transparentnejšie označovanie produktov EÚ, ako aj produktov krajín mimo EÚ, v rámci ktorého by sa jasne uvádzal životný cyklus produktu od výroby po konzumáciu; nabáda členské štáty, aby v prípade produktov z morských plodov začali vhodné propagačné kampane s cieľom zvýšiť informovanosť spotrebiteľov o tom, čo kupujú, a o opatreniach vysledovateľnosti;
37.	naliehavo vyzýva členské štáty, aby urýchlene vykonali nové nariadenie o kontrole rybárstva, a splnili si tak svoju zákonnú povinnosť zaviesť účinné, primerané a odrádzajúce sankcie proti NNN rybolovu, čím znížia motiváciu vykonávať NNN rybolov a odradia od akéhokoľvek budúceho porušovania;
38.	zdôrazňuje, že mnohostranná spolupráca a globálna súdržná politika, pokiaľ ide o NNN rybolov, obchod a správu oceánov, majú zásadný význam pre účinný boj proti NNN rybolovu; v tejto súvislosti vyzýva Komisiu, aby prostredníctvom svojich dohôd o partnerstve v odvetví udržateľného rybárstva, politiky v oblasti NNN rybolovu, v rámci RFMO a WTO naďalej povzbudzovala svojich partnerov a zintenzívnila spoluprácu s USA, Spojeným kráľovstvom, Japonskom a inými kľúčovými aktérmi v odvetví rybárstva a námornej politiky prostredníctvom diplomatických a obchodných nástrojov a aby nabádala iné krajiny mimo EÚ, aby prijali spoľahlivé právne predpisy a opatrenia na boj proti NNN rybolovu;
39.	uznáva, že účinné presadzovanie nariadení o NNN rybolove si vyžaduje spoluprácu medzi členskými štátmi a koordinovaný prístup na úrovni EÚ; nabáda Komisiu, aby spolu s Európskou agentúrou pre kontrolu rybárstva zvýšila koordinačné úsilie s cieľom bojovať proti NNN rybolovu, vymieňala si najlepšie postupy a harmonizovala činnosti v oblasti presadzovania práva vo všetkých členských štátoch;
40.	uznáva význam podpory spolupráce s občianskou spoločnosťou a zainteresovanými stranami z komunít v boji proti NNN rybolovu; zdôrazňuje význam zapojenia zainteresovaných strán v záujme čo najlepšieho vykonávania nariadenia o NNN rybolove; vyzýva Komisiu, aby spolupracovala s týmito zainteresovanými stranami s cieľom presadzovať udržateľné rybolovné postupy a zabezpečiť, aby boli v rozhodovacom procese vypočuté dotknuté komunity; 
41.	vyzýva na vytvorenie komplexného programu na ochranu oznamovateľov v EÚ s cieľom povzbudiť jednotlivcov, ktorí majú vedomosť o NNN rybolove, aby sa prihlásili a poskytli kľúčové informácie; zdôrazňuje, že takýto program by mal zahŕňať právne záruky, anonymitu a stimuly pre oznamovateľov, aby oznamovali porušenia bez strachu z odvetných opatrení;
42.	vyzýva členské štáty, aby presadzovali spravodlivé obchodné postupy v odvetví rybárstva s cieľom dosiahnuť skutočne rovnaké podmienky pre produkty rybolovu EÚ a produkty rybolovu tretích krajín; zastáva názor, že členské štáty by mali zvážiť vykonávanie obchodných opatrení, v rámci ktorých sa zohľadňujú environmentálne a pracovné normy dovážaných výrobkov;
43.	vyzýva Komisiu a členské štáty, aby sa zdržali udeľovania preferenčného prístupu na trh krajinám spojeným s praktikami NNN rybolovu a závažným porušovaním pracovnoprávnych predpisov vrátane využívania nútenej práce; domnieva sa, že EÚ by sa mala usilovať zaviesť skutočne rovnaké podmienky, pokiaľ ide o morské plody vyprodukované v EÚ a v tretích krajinách; domnieva sa, že pokiaľ ide o nástroj autonómnych colných kvót, ktorý je nevyhnutný na zabezpečenie konkurencieschopnosti spracovateľského odvetvia Únie a s cieľom predísť ohrozeniu výroby produktov rybolovu v Únii tým, že sa zaručí primerané zásobovanie odvetvia produktmi rybolovu, ten by sa mal používať výlučne v prípadoch nedostatočných dodávok morských plodov na trhy EÚ a nemal by sa používať na dovoz produktov pochádzajúcich z NNN rybolovu alebo na vyvíjanie tlaku na ceny tovaru vyrobeného v EÚ;
44.	naliehavo vyzýva Komisiu, aby zabezpečila dôsledné a prísne uplatňovanie červených a žltých kariet bez ohľadu na veľkosť krajiny alebo jej hospodársky a obchodný vplyv; v tejto súvislosti, ako sa požaduje v uznesení Európskeho parlamentu s názvom Dôsledky čínskych rybolovných činností na rybárstvo EÚ a ďalší postup (A9-0282/2023), vyzýva Komisiu, aby posúdila všetky iniciatívy Číny zamerané na boj proti NNN rybolovu a na základe týchto posúdení prijala vhodné opatrenia podľa nariadenia o NNN rybolove;
45.	zdôrazňuje, že dostupné databázy týkajúce sa NNN rybolovu sú neprehľadné, t. j. chýbajú v nich informácie o názve, pôvode alebo vlastníctve plavidiel, čo spôsobuje stratu príjmov, najmä v chudobných krajinách; zdôrazňuje, že medzinárodné orgány zapojené do boja proti NNN rybolovu by mali koordinovať svoje činnosti v oblasti kontroly NNN rybolovu so spoločnými elektronickými databázami, jasnými stratégiami a štruktúrovanými plánmi, ktoré vedú k najnižšej možnej úrovni praktík NNN rybolovu na medzinárodnej úrovni; 
46.	nabáda členské štáty, aby zlepšili pravidelnú a správne načasovanú výmenu informácií, a to aj o zamietnutých zásielkach, čo by orgánom pomohlo lepšie uplatňovať a presadzovať právne predpisy; zdôrazňuje, že v tejto súvislosti môže pomôcť Dohoda Organizácie OSN pre výživu a poľnohospodárstvo o opatreniach prístavných štátov;
47.	konštatuje, že RFMO sa osvedčili ako užitočné v boji proti nezákonnému rybolovu; vyzýva Komisiu, aby aktívne podporovala zriadenie relevantnejších RFMO; nabáda členské štáty, aby podporovali iniciatívy FAO a príslušných RFMO zamerané na boj proti NNN rybolovným činnostiam a aby si vymieňali informácie týkajúce sa rybárskych plavidiel podozrivých z takýchto činností;
48.	zdôrazňuje, že multilaterálne systémy dokumentácie úlovkov, ktoré navrhli a odsúhlasili zmluvné strany regionálnych organizácií pre riadenie rybárstva a spolupracujúce nezmluvné strany a ktoré vyžadujú, aby sa kritické informácie o zásielke zaznamenávali a oznamovali v celom dodávateľskom reťazci, sa osvedčili ako účinné nástroje na zlepšenie vysledovateľnosti a sú prínosné v boji proti NNN rybolovu;
49.	pripomína ciele chrániť do roku 2030 aspoň 30 % oceánov; vyzýva Komisiu a členské štáty, aby zabezpečili, že účinné opatrenia budú zavedené pred rokom 2030 a že nariadenie o NNN rybolove sa bude v plnej miere vykonávať; 
50.	poveruje svoju predsedníčku, aby postúpila toto uznesenie Rade a Komisii.

